DA angstig oor Steinhoff-sperdatumArgieffoto: ANA Die Demokratiese Alliansie het Dinsdag gesê hy het die Steinhoff-maatskappy versoek om te bevestig dat ŉ agterstallige verslag oor ŉ forensiese ondersoek deur die ouditeursfirma PricewaterhouseCoopers teen Donderdag afgehandel sal wees. Die PwC-verslag moes al teen einde 2018 gereed gewees het, maar is tot einde Februarie uitgestel. Markus Jooste, voormalige uitvoerende hoof van Steinhoff, het in Desember 2017 bedank ná ouditeure geweier het om die maatskappy se finansiële state af te teken toe rekeningkundige ongerymdhede aan die lig gekom het. Alf Lees, DA-skaduminister van finansies, het Dinsdag daarop gewys dat miljoene Suid-Afrikaners, insluitend pensioenarisse en die Staatsdiens se pensioenfonds (GEPF) byna al hul spaargeld in die Steinhoff-debakel verloor het. “Suid-Afrikaners moet dringend die omvang weet van die Steinhoff-misdrywe,” het hy gesê. “Dis nou ŉ jaar sedert die onthullings gemaak is en Markus Jooste uit Steinhoff bedank het, en sedertdien klaarblyklik steeds ŉ luukse lewe in Suid-Afrika lei,” het Lees bygevoeg en gesê Jooste is nog steeds nie aangekla nie. Hy maan die raad van Steinhoff om seker te maak dat die PwC-verslag dringend afgehandel word en beskikbaar gemaak word aan die betrokke owerhede sodat strafregtelike stappe gedoen kan word. Hy het bygevoeg die verslag moet ook by die parlement ingedien word sodra dit beskikbaar is.